የኢትዮጵያ የኃይማኖት ተቋማት የሠላም የጋራ ጉባኤ ተጠናቀቀ
አዲስ አበባ ነሐሴ 22/2005 ላለፉት ሁለት ቀናት በአፍሪካ ኅብረት የመሰብሰቢያ አዳራሽ ሲካሄድ የቆየው የኢትዮጵያ የኃይማኖት ተቋማት የሠላም የጋራ ጉባኤ ባለ ሰባት ነጥብ የአቋም መግለጫ በማውጣት ተጠናቀቀ።ተሳታፊዎቹ በጉባኤው ማጠናቀቂያ ላይ ባወጡት የአቋም መግለጫ ኢትዮጵያውያን የሚኮሩበትን በሃይማኖት ተቻችሎ፣ተከባብሮ ተማምኖ አብሮ የመኖር አገራዊ እሴት በቂ ትኩረት ተሰጥቶት ለቀጣዩ ትውልድ እንዲተላለፍ መንግስት የሃይማኖት ተቋማትና መላ ህዝብ ከፍተኛ ርብርብ እንዲደርግ ጥሪ አቅርበዋል። የህግ የበላይነት አስተሳሳብ በላቀ ደረጃ እንዲገነባ የሚደረገውን ጥረት በማገዝ ህገ-መንግስትን የማወቅ፣ የማክበርና የማስከበር የዜግነት ድርሻቸውን ለመወጣት ጉባኤተኞቹ ቃል ገብተዋል። በሃይማኖት ሽፋን እያቆጠቆጠ የመጣውን የአክራሪነትና የጽንፈኝነት እንቅሰቃሴ ምንም አይነት ሃይማኖታዊ መነሻ የሌለውና የጥቂት ቡድኖችን ድብቅ ፖለቲካዊ ፍላጎት ለማሳካት ያለመ በመሆኑ ጉባኤው በጋራ ለማውገዝና ለመመከት የጋራ አቋም ወስዷል። በማወቅም ይሁን ባለማወቅ ለአገር ሰላም ጠንቅ ለሆነ የአክራሪ ሃይሎች የጥፋት መሳሪያ የሆኑ አንዳንድ ወገኖች አደጋውን በውል ተገንዝበው ከስህተታቸው ታርመው ለሰላምና ለልማት በጽናት እንዲቆሙ ጥሪ ቀርቧል። በጉባኤው መዝጊያ ላይ የተገኙት ምክትል ጠቅላይ ሚኒስትር አቶ ደመቀ መኮንን የአገሪቱን ሰላምና የመቻቻል እሴት የሚጎዱ አስተሰሰቦችንና ድርጊቶችን በመታገል ለህዳሴው ጉዞ ርብርብ ማድረግ እንደሚያስፈልግ ገልጸዋል። ለሃይማኖት ነጻነትና እኩልነት ዋስትና የሰጠውን ህገ-መንግስት የማክበርና ፌዴራላዊ ስርዓቱን የመንከባከብ ቁርጠኝነት እንደሚያስፈልግም አቶ ደመቀ አሳስበዋል። እንደ ኢዜአ ዘገባ ለሁለት ቀናት በመከረው በዚህ ጉባኤ ላይ ከጉዳዩ ጋር ተያያዥነት ያላቸው በርካታ ጥናታዊ ጽሁፎች ቀርበው ሰፊ ውይይት ተደርጎባቸዋል። ጉባኤው “የኃይማኖቶች አብሮነት እሴት በማጎልበት ሕገ-መንግሥታዊ ድንጋጌዎችን በማክበር የአገራችንን የህዳሴ ጉዞ ለማሳካት እንረባረባለን” በሚል መሪ ቃል ሲካሄድ መቆየቱ ይታወሳል።